Gevangene sterf in brand by Barberton-tronkArgieffoto Een gevangene is dood en ŉ ander in die hospitaal opgeneem ná ŉ brand by ŉ jeuggevangenis in Barberton in Mpumalanga, het die SAUK Sondag berig. “Negentien gevangenes was Saterdagaand in ŉ sel toe ŉ brand uitgebreek het, het Sarie Peens, woordvoerder vir die departement van korrektiewe dienste, gesê. Die oorsaak van die brand is nie bekend nie. “Ek kan slegs bevestig dat daar gisteraand ŉ voorval by die korrektiewe jeugsentrum was,” het sy gesê. “Blykbaar was 19 oortreders saam in ŉ sel en hulle het die brand gestig. Een van die oortreders is beseer en is na ŉ hospitaal geneem. Een van die oortreders is oorlede.” Sy het gesê ŉ ondersoek is van stapel gestuur.